*3*.*pielikums*

*Informatīvajam ziņojumam par Latvijas Preču un pakalpojumu eksporta veicināšanas un*

*Ārvalstu investīciju piesaistes pamatnostādņu īstenošanas starpposma novērtējumu 2013.-2015.gadā*

**Eksporta un investīciju atbalsta instrumenti Latvijā**

**1.Eksporta atbalsta instrumenti**

**1.1.Latvijas Investīciju un attīstības aģentūras sniegtais atbalsts**

**Konsultatīvs atbalsts un atbalsts sadarbības partneru meklēšanā un sadarbības veicināšanā**

Latvijas Investīciju un attīstības aģentūra (turpmāk – LIAA) mērķtiecīgi strādā pie Latvijas uzņēmumu konkurētspējas un eksportspējas veicināšanas starptautiskajos tirgos, gan piedāvājot daudzveidīgus eksporta atbalsta pasākumus, gan veidojot Latvijas tēlu starptautiski. Tiek nodrošināta informācijas un konsultāciju sniegšana par ārvalstu tirgiem, sniegts atbalsts sadarbības partneru meklēšanā, īstenoti eksporta atbalsta pasākumi ārvalstīs (tirdzniecības misijas, nacionālie stendi), kā arī īstenotas Latvijas produktu mārketinga kampaņas.

2014.-2020.gada Eiropas Savienības (turpmāk – ES) fondu plānošanas perioda ietvaros, LIAA īsteno Darbības programmas "Izaugsme un nodarbinātība" 3.2.1.specifiskā atbalsta mērķa "Palielināt augstas pievienotās vērtības produktu un pakalpojumu eksporta proporciju" 3.2.1.2.pasākumu "Starptautiskās konkurētspējas veicināšana". Ir izstrādāta Darbības programmas ieviešanas stratēģija, kurā ir noteikti prioritārie eksporta atbalsta pasākumi, kā arī kritēriji komersantu atbalstam, kuri ražo produktus ar augstāku pievienoto vērtību.

**Ārējo ekonomisko pārstāvniecību darbība**

Eksporta veicināšana noris, izmantojot Latvijas Ārējo ekonomisko pārstāvniecību un diplomātisko un konsulāro pārstāvniecību tīklu. 2016.gadā ārvalstīs tiek nodrošināta 21 Latvijas Ārējās ekonomiskās pārstāvniecības darbība – Apvienotajā Karalistē, Vācijā, Zviedrijā, Francijā, Nīderlandē, Norvēģijā, Dānijā, Polijā, Japānā, Krievijā, Lietuvā, Ukrainā, Baltkrievijā, Ķīnā (Pekinā un Šanhajā), Somijā, Itālijā, Singapūrā, Apvienotajos Arābu Emirātos, Azerbaidžānā un Kazahstānā. Ārlietu ministrijai ir 37 vēstniecības, viens ģenerālkonsulāts un divi konsulāti, viena konsulārā nodaļa (Kaļiņingradā), kā arī sešas pastāvīgās pārstāvniecības. 2016. gadā Latvijai ir 177 goda konsuli un 16 goda ģenerālkonsuli ārvalstīs. Ārlietu dienests veic eksporta atbalsta pasākumus Latvijas uzņēmējiem, ārvalstu investīciju piesaisti, nodarbojas ar ekonomiskās diplomātijas un tirdzniecības politikas jautājumiem. Valstīs, kurās nav Latvijas ārējās ekonomiskās pārstāvniecības, vēstniecības ir galvenais atbalsts Latvijas uzņēmējiem.

LIAA ārējās ekonomiskās pārstāvniecības ir turpinājušas aktīvi atbalstīt Latvijas uzņēmumus – Pamatnostādņu īstenošanas pārskata periodā sniegtas vairāk nekā 1800 konsultācijas Latvijas uzņēmumiem par ārējiem tirgiem un biznesa partneru meklēšanu. Visvairāk konsultāciju sniegušas pārstāvniecības šādās valstīs: Norvēģija (281), Lielbritānija (200), Zviedrija (173), Francija (165) un Vācija (123). Šajā laika periodā pārstāvniecības apstrādājušas arī vairāk nekā 1700 ārvalstu kompāniju ienākošos eksporta pieprasījumus un projektus. Visvairāk eksporta pieprasījumi saņemti un apstrādāti šādās pārstāvniecībās: Francija (281), Vācija (274), Lielbritānija (214), Zviedrija (202) un Japāna (120).

2016.gadā Ekonomikas ministrija sadarbībā ar LIAA ir uzsākusi darbu pie Latvijas Ārējās ekonomiskās pārstāvniecības ASV darbības atjaunošanas. Latvijas Ārējā ekonomiskā pārstāvniecība ASV strādāja no 2005.gada līdz 2009.gadam. Saistībā ar nepieciešamību optimizēt LIAA darbību ievērojami samazinātā 2009.-2011.gada budžeta ietvaros, LIAA pārstāvniecība ASV tika slēgta, izvērtējot tās efektivitāti salīdzinot ar citām pārstāvniecībām.

Taču pēdējo gadu laikā ASV kā eksporta mērķa tirgus loma Latvijas ražotājiem ir arvien palielinājusies, tādēļ šis eksporta virziens būtu jāattīsta, lai diversificētu eksporta mērķa tirgus. Pie nosacījuma, ka brīvais tirdzniecības līgums jeb Transatlantiskai Tirdzniecības un partnerības līgums (TTIP) starp ES un ASV tiks noslēgts uz abpusēji izdevīgiem nosacījumiem, ASV tirgus varētu kļūt par eksportējošiem uzņēmumiem vēl pievilcīgāku galamērķi. Pārstāvniecības atvēršana ASV veicinātu Latvijai nozīmīga eksporta tirgus sekmīgu apguvi, palielinātu Latvijas uzņēmumu īpatsvaru šajā valstī un informētu ASV uzņēmumus par investīciju iespējām Latvijā.

**Eiropas Biznesa atbalsta tīkls Latvijā (Enterprise Europe Network).**

Eiropas Biznesa atbalsta tīkls (EEN) ir lielākais uzņēmējdarbības un inovācijas atbalsta kontaktpunktu tīkls pasaulē, kas sniedz praktisku informāciju uz specifiskiem jautājumiem ES uzņēmējiem par ES lietām, īpaši izceļot mazos un vidējos uzņēmējus.

Eiropas Biznesa atbalsta tīkls ir viena no COSME - ES Uzņēmumu konkurētspējas un mazo vidējo uzņēmumu programmās 2014-2020 (iepriekš - Eiropas Komisijas Konkurētspējas un Inovāciju ietvarprogramma (CIP) 2007-2013) sastāvdaļām, kas darbojas pēc vienas pieturvietas aģentūras principiem, lai sniegtu vienotus pakalpojumus.

Latvijā šo Eiropas Komisijas projektu īsteno LIAA un partneris Latvijas Tehnoloģiskais centrs (LTC). Tīkls darbojas pēc atvērto durvju principa (“*no wrong door”*) – kas nodrošina vienotus pakalpojumus neatkarīgi no tā, kurā valstī vai kontaktpunktā griežas uzņēmējs. Tīkls piedāvā konkrētus un efektīvus risinājumus uzņēmējiem vairāk nekā 60 valstīs, iekļaujot 28 ES valstis, kā arī kandidātvalstis, Eiropas ekonomiskās zonas valstis un citas trešās valstis.

Eiropas Biznesa atbalsta tīkls ir vienreizējs gan pēc tā ģeogrāfiskā pārklājuma, gan pieejamajiem pakalpojumiem. Tīklā ir apvienotas un koordinēti darbojas aptuveni 600 partnerorganizāciju, kurās nodarbināti ap 4000 speciālistu, lai veicinātu ES uzņēmējdarbību.

**1.2.ES fondu aktivitātes eksporta veicināšanai**

**2013.-2015.gadā īstenotās aktivitātes eksporta veicināšanai**

ES fondu 2007.–2013.gada plānošanas periodā tika īstenota darbības programmas “Uzņēmējdarbība un inovācijas” papildinājuma 2.3.1.1.2.apakšaktivitāte “Ārējo tirgu apgūšana – nozaru konkurētspēja” (turpmāk – 2.3.1.1.2 apakšaktivitāte), kurā atbalstāmās aktivitātes tika īstenotas arī Pamatnostādņu īstenošanas starpposma novērtējuma periodā.

Kopš 2008. gada ārējo tirgu apgūšanas programmā ir atbalstīti 3786 iesniegtie projekti, savukārt nozaru starptautiskās konkurētspējas programmā Latvijas investīciju un attīstības aģentūra (LIAA) ir atbalstījusi 4596 projektus, tai skaitā nacionālajos stendos ir atbalstīti 739 projekti, 889 tirdzniecības misijas un uzņēmējiem ir sniegtas 1462 LIAA konsultācijas.

Visvairāk projektu īstenoti apstrādes rūpniecības nozarē (55%), informācijas un komunikācijas pakalpojumu nozarē (14%) un transporta un uzglabāšanas nozarē (8%). No rūpniecības nozarē īstenotajiem projektiem visvairāk projektu īstenots apģērbu ražošanas (36%), ķīmisko vielu un ķīmisko produktu ražošanas (11%) un datoru, elektronisko un optisko iekārtu ražošanas (8%) jomās. Tāpat norādāms, ka vislielākais atbalstīto projektu īpatsvars novērots Rīgā (64,92%) un Rīgas reģionā (13,93%), savukārt otrs lielākais atbalstīto projektu īpatsvars ir Kurzemē (8,43%), trešais Zemgalē (5,00%), ceturtais Vidzemē (4,05%) vismazāk - Latgalē (3,68%). Detalizēti sasniegtie rezultāti, tai skaitā izlietotais finansējums, atspoguļots informatīvā ziņojuma 1.pielikumā 2. rīcības virzienā “Atbalsts ārējo tirgu apgūšanai” un 3.rīcības virziena “Turpmākā rīcība ĀTI piesaistei” ietvertajos apakšpunktos.

### Kā secināts Ekonomikas ministrijas veiktajā sākotnējā novērtējumā par eksporta atbalsta pasākumu efektivitāti 2.3.1.1.2 apakšaktivitātes ietvaros[[1]](#footnote-1) secināts, ka kopumā uzņēmumi pēc atbalsta saņemšanas uzrāda straujāku apgrozījuma pieaugumu nekā vidēji uzņēmumi Latvijā. Apakšaktivitāte daļēji tikusi izmantota kā noieta apjoma atgūšanas instruments ārvalstīs, līdz ar to veids kā pārorientēties uz jauniem eksporta tirgiem vai jaunu klientu vai sadarbības partneru iegūšana. Atbalsta saņēmēji pēc atbalsta saņemšanas uzrādījuši stabilu eksporta izaugsmi, vidējam eksportam sasniedzot 4% izaugsmi.

Vienlaikus 2013.-2015.gadā tika sniegts atbalsts dalībai starptautiskās izstādēs ar kopstendiem lauksaimniecības un pārtikas uzņēmumiem ikgadējā valsts atbalsta pasākuma „Atbalsts tirgus veicināšanai” ietvaros, kā arī zivsaimniecības uzņēmumiem Zivsaimniecības fonda atbalsta pasākuma „Jaunu noieta tirgu sekmēšana un reklāmas kampaņas” ietvaros. Ar Eiropas Zivsaimniecības fonda atbalstu 2013.gadā tika nodrošināta Latvijas zivsaimniecības produktu ražotāju dalība ar kopstendiem 5 starptautiskās izstādēs, savukārt laika posmā no 2013.-2015.gadam tika organizēti Latvijas lauksaimniecības un pārtikas sektora pārstāvniecības kopstendi 14 starptautiskajās lauksaimniecības, pārtikas produktu un dārzniecības izstādēs.

**2014.-2020.gada ES fondu plānošanas periodā īstenojamās aktivitātes**

2014.-2020.gada plānošanas periodā ES fondu atbalsta programmu aktivitātēs, kas vērstas uz konkurētspējas veicināšanu mazos un vidējos uzņēmumos kopumā paredzēti 237,1 milj. *euro*, no kurām vairākas aktivitātes vērstas uz arī eksporta veicināšanu.

1) Starptautiskās konkurētspējas un ārējo tirgu apgūšanas veicināšanai Darbības programmas "Izaugsme un nodarbinātība" 3.2.1.specifiskā atbalsta mērķa "Palielināt augstas pievienotās vērtības produktu un pakalpojumu eksporta proporciju" **3.2.1.2.pasākuma "Starptautiskās konkurētspējas veicināšana"** ietvaros ar kopējo finansējumu 36 268 775 *euro* eksporta veicināšanai atbalstāmas vairākas aktivitātes:

* dalība nacionālos stendos starptautiskās izstādēs ārvalstīs;
* organizēti uzņēmējdarbības veicināšanas un sagatavošanās ieiešanai jaunos ārējos tirgos pasākumus, t.sk. stendus starptautiskās izstādēs, seminārus, konferences, preses konferences, tirdzniecības misijas, Latvijas augstu valsts amatpersonu vizītes un starptautiskas mārketinga kampaņas, prezentācijas, degustācijas, iepircēju un žurnālistu vizītes, u.c.
* nodrošināta Latvijas Ārējo ekonomisko pārstāvniecību darbība;
* sniegts atbalsts komersantiem dalībai starptautiskajās izstādes ar individuāliem stendiem, dalībai tirdzniecības misijās un ražotņu un produktu atbilstības novērtēšanai.
1. Darbības programmas „Izaugsme un nodarbinātība” 3.2.1. specifiskā atbalsta mērķa „Palielināt augstas pievienotās vērtības produktu un pakalpojumu eksporta proporciju” **3.2.1.1. pasākuma** „**Klasteru programma**” kopējais Eiropas Reģionālās attīstības fonda finansējums ir 6,2 miljoni *euro*. Programmā tiks atbalstīti šādi pasākumi:
	* eksporta un starptautiskās sadarbības veicināšana;
	* sadarbības ar pētniecības organizācijām sekmēšana;
	* zināšanu pārneses par klastera dalībniekiem saistošām inovācijām un jaunākajām tehnoloģijām sekmēšana un resursu efektivitātes un produktivitātes paaugstināšana produkta, pakalpojuma, piegādes vai vērtības ķēdes ietvaros.
2. Uzņēmējiem pieejami aizdevumi un garantijas, kas specifiski orientētas eksporta atbalstam **eksporta kredīta garantijas ar kopējo** finansējumu 10 miljoni *euro*, un **izaugsmes kapitāla fondi** strauji augošiem uzņēmumiem ar eksporta potenciālu ar kopējo finansējumu 30 miljoni *euro*.
3. “Darbības programmas "Izaugsme un nodarbinātība" 1.2.2. specifiskā atbalsta mērķa "Veicināt inovāciju ieviešanu komersantos" **1.2.2.1. pasākuma "Atbalsts nodarbināto apmācībām"** ietvaros tiek sniegts atbalsts komersantiem, to darbinieku prasmju pilnveidošanai, lai sekmētu tehnoloģisko inovāciju ieviešanu un darbaspēka produktivitātes paaugstināšanu. Finansējuma saņēmējas pasākuma ietvaros ir nozaru asociācijas, kuras pēc nozares komersantu pieprasījuma, nodrošina atbilstošās apmācības. Kopumā nodarbināto apmācību atbalstam 2014. – 2020. gada plānošanas periodā no ERAF paredzēti 18 miljoni *euro*.

2016.gada sākumā ir noslēgti līgumi ar 10 biedrībām (nozaru asociācijām), kas pārstāv apstrādes rūpniecības, informācijas un komunikācijas tehnoloģiju vai izmitināšanas un ēdināšanas pakalpojumu nozari, par atbalstu nodarbināto apmācībām. Kopumā līdz 2018.gada 31.decembrim atbalsta pasākuma ietvaros plānots atbalstīt 280 komersantus un apmācības nodrošināt 5620 nodarbinātajiem. Katram projektam ir pieejams ERAF atbalsts 0,9 milj. *euro* apmērā līdz 2018.gadam. Kopā līdz 2018.gadam ir pieejami 9 miljoni *euro*.

**1.3.Atbalsts energoietilpīgiem apstrādes rūpniecības uzņēmumiem**

Ņemot vērā enerģijas izmaksu nozīmi energoietilpīgu apstrādes rūpniecības uzņēmumu izdevumu struktūrā (pārsniedz 20%), Ministru kabinets 2015.gada 14.jūlijā ir pieņēmis noteikumus Nr.395 “Kārtība, kādā energoietilpīgi apstrādes rūpniecības uzņēmumi iegūst tiesības uz samazinātu līdzdalību obligātā iepirkuma komponentes maksājumam”.

Noteikumi paredz par 85% samazināt Obligātās iepirkuma komponentes (turpmāk –OIK) atjaunojamo energoresursu komponentes maksājumus atsevišķu apstrādes rūpniecības nozaru komersantiem, kuru patēriņš ir vismaz 0,5 GWh gadā un elektrointensitāte pārsniedz 20%. Priekšnoteikums minētā atbalsta saņemšanai ir energoefektīva uzņēmumu darbība, tādēļ noteikumi paredz, ka atlaižu saņemšanai ir jāievieš energopārvaldības sistēma.

Līdz ar to jāatzīmē Energoefektivitātes likuma stāšanās spēkā 2016.gada 29.martā un saistītā normatīvā regulējuma ieviešana līdz gada beigām, cita starpā nosakot prasības lielajiem uzņēmumiem un uzņēmumiem ar lielu elektroenerģijas patēriņu veikt regulārus energoauditus vai ieviest energopārvaldības sistēmas, tādā veidā uzlabojot attiecīgo uzņēmumu energoefektivitāti. Energoietilpīgo apstrādes rūpniecības uzņēmumu atbalsta mehānisms stāsies spēkā tikai pēc saskaņošanas ar Eiropas Komisiju.

2016.gada 13. septembrī Ministru kabinetā tika apstiprināti Ekonomikas ministrijas sagatavotie priekšlikumi kompleksiem risinājumiem elektroenerģijas tirgus attīstībai, kas paredz ar 2017. gada 1. aprīli ieviest uzlabotu OIK finansēšanas modeli.

**1.4.*Ad hoc* eksporta atbalsta instrumenti**

Atbilstoši Krievijas Federācijas valdības 2014.gada 7.augusta lēmumam Krievijā uz vienu gadu tika ieviests pilnīgs embargo lauksaimniecības produktiem un izejvielām, kā arī pārtikas precēm (liellopu gaļai, cūkgaļai, augļiem, dārzeņiem, mājputniem, zivīm, sieram, pienam un piena produktiem) no ES, ASV, Austrālijas, Kanādas un Norvēģijas. 2015.gadā un 2016.gadā tika pieņemts lēmums par embargo pagarināšanu uz vienu gadu (šobrīd spēkā līdz 2017.gada beigām).

Papildus, Krievijā 2014.gada 21.oktobrī stājās spēkā importa aizlieguma paplašinājums, aizliedzot ievest no Eiropas Savienības (turpmāk – ES) liellopa gaļas subproduktus un putnu taukus. Saskaņā ar statistikas datiem Latvija 2014.gadā uz Krieviju neeksportēja šīs produktu grupas.

Papildus Krievijas Federācijas valdības 2014.gada 7.augusta lēmumam Krievijas Federācijas federālā veterinārās un fitosanitārās uzraudzības institūcijas Rosseļhoznadzor (Россельхознадзор) 2015.gada 3. jūnija lēmumam Krievija no 2016.gada 4. jūnija ir ieviesusi aizliegumu zivju konservu importam no Latvijas.

Lai reaģētu uz Krievijas Federācijas valdības noteiktajiem ierobežojumiem preču importam, tika īstenoti vairāki **atbalsta pasākumi no Krievijas embargo cietušajiem uzņēmumiem.**

Ekonomikas ministrija sagatavoja grozījumus Ministru kabineta 2010.gada 26.oktobra noteikumos Nr.997 “Noteikumi par garantijām un atbilstošu lauksaimniecības pakalpojumu kooperatīvo sabiedrību konkurētspējas uzlabošanai”, paplašinot ieviestās kredītbrīvdienu garantijas arī uz tiem komersantiem un lauksaimniecības pakalpojumu kooperatīvajām sabiedrībām[[2]](#footnote-2), kuras ir cietušas no Krievijas Federācijas valūtas svārstībām, kuru eksporta apjoms uz Krievijas Federāciju pārsniedz 30% un kuriem finanšu pakalpojuma pamatsummas atmaksa tiek atlikta no gada līdz diviem gadiem. Grozījumi stājās spēkā 2015.gada 6.jūnijā.

Valsts ieņēmumu dienests (turpmāk – VID) nodrošina atbalsta pasākumus nodokļu maksātājiem Krievijas ekonomisko sankciju negatīvo seku mazināšanai, piemēram, uzņēmumiem, kurus tieši skāruši Krievijas Federācijas noteiktie importa ierobežojumi un uzņēmumiem, kurus Krievijas embargo skāris pastarpināti:

* **Nodokļu samaksas termiņa pagarinājumi (VID) -** piešķir nodokļu samaksas termiņa pagarinājumus saskaņā ar likuma “Par nodokļiem un nodevām” 24.pantu;
* **Aprēķināto UIN avansa maksājumu pārskatīšana (VID) -** pārskata nodokļu maksātājiem aprēķinātos uzņēmumu ienākuma nodokļa avansa maksājumus saskaņā ar likuma „Par uzņēmumu ienākuma nodokli” 23.pantu.

Atbildīgās nozaru ministrijas un Eiropas Komisija īstenoja vairākus atbalsta pasākumus lauksaimniekiem, kas cietuši no Krievijas Federācijas noteiktajām ekonomiskajām sankcijām:

* Lai mazinātu importa aizlieguma negatīvo ietekmi, piena nozarē, ir izmaksāts **ES un valsts atbalsts 28,7 milj. *euro* apmērā un** cūkkopības nozarē 1,3 milj. *euro* apmērā (ES atbalsts).
* **Latvijas Lauku attīstības programmas (LAP) 2014.–2020. gadam** investīciju projektos noteikta papildu atbalsta intensitāte saimniecībām, kas darbojas zālēdāju lopkopības nozarē, kā arī tiek grozīts uzraudzības periods 2007.–2013. gada LAP projektiem.
* **Turpināts atbalsts kredītprocentu daļējai dzēšanai** – 2016. gadā lauksaimnieciskās produkcijas ražotājiem, lauksaimniecības pakalpojumu kooperatīvām sabiedrībām un lauksaimniecības produktu pārstrādes uzņēmumiem paredzēts atbalsts 7,05 milj. *euro* apmērā.
* **ALTUM lauksaimniecības produkcijas ražotājiem apgrozāmo līdzekļu iegādei pieejami aizdevumi** līdz diviem gadiem ar procentu likmi 4%; aizdevuma summa lauksaimniecības produktu ražotājiem 0,7–1 milj. *euro*, kooperatīviem – līdz 2,85 milj. *euro.*
* **ALTUM ir pieejami aizdevumi lauksaimniecībā izmantojamās zemes iegādei ar** termiņu līdz 30 gadiem un maksimālo aizdevuma summu 0,43 milj. *euro*; procentu likmi veido fiksētā daļa 2,5% apmērā kopā ar mainīgo daļu.
* Primārās lauksaimnieciskās produkcijas ražotājiem, kooperatīviem, lauksaimniecības produktu pārstrādes komersantiem, kā arī zvejas un akvakultūras un zivsaimniecības atbalsta pasākumu īstenošanai ir **pieejamas kredītu garantijas.**
* **ES tirgus atbalsta pasākumi** – vājpiena pulvera un sviesta valsts intervences iepirkums un privātā uzglabāšana.
* **Saistībā ar pasākumiem eksporta tirgus veicināšanai**, Zemkopības ministrija sniedz finansiālu atbalstu pārtikas ražotāju kopstendu veidošanai starptautiskajās izstādēs, kā arī Zemkopības ministrijas amatpersonas aktīvi piedalās pārtikas ražotāju interešu pārstāvēšanā, tiekoties ar potenciālo un esošo tirdzniecības partnervalstu pārstāvjiem gan Latvijā, gan arī ārpus tās robežām.
* Pārtikas produktu eksportētājiem ir **iespēja saņemt eksporta kredītu garantijas**, vēršoties pie ALTUM.
* Nacionālās pārtikas kvalitātes shēmas produktiem (“Zaļā karotīte”, “Bordo karotīte”) ir priekšrocības valsts un pašvaldību publiskajos pārtikas un ēdināšanas iepirkumos kopš 2014. gada.

## **Pārstāvniecību tīkla paplašināšana**

Lai mazinātu Krievijas sankciju ekonomisko ietekmi un veicinātu eksporta tirgu diversifikāciju, 3.2.1.2.pasākuma ietvaros papildus kopš 2015.gada tiek nodrošināta Latvijas Ārējo ekonomisko pārstāvniecību darbība Singapūras Republikā, Somijā, Itālijā, Ķīnas Tautas Republikā (Šanhajā), Apvienotajos Arābu Emirātos, Kazahstānas Republikā un Azerbaidžānas Republikā, tādejādi paplašinot pārstāvniecību skaitu līdz 21 pārstāvniecībai 20 valstīs. No 2016.gada 1.janvāra pagaidu pārstāvniecības darbojas kā pastāvīgās pārstāvniecības.

**2. Investīciju stimuli un investīciju piesaistes instrumenti**

**2.1. Nodokļu stimuli**

* **Nodokļu atvieglojumi SEZ un brīvostās**

Saskaņā ar likumu “Par nodokļu piemērošanu brīvostās un speciālajās ekonomiskajās zonās” un saistītajiem normatīvajiem aktiem zonas kapitālsabiedrībām vai licencētām kapitālsabiedrībām, kas darbojas atrodas vai veic komercdarbību tikai **speciālās ekonomiskās zonas vai brīvostas** teritorijā Liepājas, Rēzeknes un Latgales SEZ, Rīgas un Ventspils Brīvostās iespējams piemērot **tiešo nodokļu atvieglojumus** - nekustamā īpašuma nodokļa atlaidi, kā arī uzņēmumu ienākuma nodokļa atlaidi 80% apmērā no aprēķinātās nodokļa summas.

* **UIN** atlaide **lieliem investīciju projektiem**

Investīciju piesaistes veicināšanai 2013. gada 6. novembrī Saeima pieņēma grozījumus likumā *Par uzņēmumu ienākuma nodokli*, kas paredz pagarināt valsts atbalsta programmu *Nodokļa atlaide par atbalstāmo investīciju projekta ietvaros veiktajiem sākotnējiem ilgtermiņa ieguldījumiem* līdz 2020. gada 31. decembrim, vienlaikus paaugstinot minimāli nepieciešamo investīciju summu līdz 10 milj. *euro*. Lai uzņēmēji 2015. gadā varētu iesniegt investīciju projektu pieteikumus atbalsta saņemšanai, 2015.gada 19.maijā MK tika apstiprināti grozījumi MK 2012. gada 24. janvāra noteikumos Nr.78 „*Atbalstāmo investīciju projekta apstiprināšanas un īstenošanas kārtība*”, izsakot tos jaunā redakcijā un paredzot saskaņot tajā ietverto regulējumu ar jauno ES līmeņa valsts atbalsta regulējumu, kas stājās spēkā 2014. gada 1.jūlijā.

Līdz 2016. gada. 1.jūnijam Ministru kabinetā ir atbalstīti 26 lielo investīciju projekti par kopējo ieguldījumu summu 300,4 milj. *euro*. Lielākā daļa jeb 24 no 26 atbalstītajiem investīciju projektiem tiks īstenoti apstrādes rūpniecības nozarē, savukārt 2 investīciju projekti – informācijas komunikācijas tehnoloģiju nozarē.

* Atvieglojums **ieguldījumiem pētniecībā un attīstībā un tehnoloģisku iekārtu iegādei.**

Kopš 2014.gada 1.jūlija uzņēmumi Latvijā var izmantot **uzņēmumu ienākuma nodokļa stimulu uzņēmumu ieguldījumu pētniecībā un attīstībā** (turpmāk - P&A) **izmaksām**, kas var tikt norakstītas tajā gadā, kad tās radušās, piemērojot **vērtību palielinošu koeficientu „3”.** Nodokļa stimuls var tikt piemērots šādām attiecināmajām P&A izmaksām:

– uzņēmuma zinātniskā un zinātnes tehniskā personāla izmaksas, kas saistītas ar uzņēmuma veikto pētniecības un attīstības darbu;

– pētniecības pakalpojumu, kas saņemti no zinātniskajām institūcijām, izmaksas;

– sertifikācijas, testēšanas un kalibrēšanas pakalpojumu izmaksas, saņemot pakalpojumus no akreditētām sertifikācijas, testēšanas un kalibrēšanas institūcijām.

P&A nodokļa stimuls ieviests, balstoties uz Saeimas 2013.gada 6.novembrī pieņemtajiem grozījumiem likumā *Par uzņēmumu ienākuma nodokli,* savukārt MK 2014.gada 1.jūlija *Noteikumi par pētniecības un attīstības darbību uzņēmumu ienākuma nodokļa piemērošanai uzņēmumu ienākuma nodokļa aprēķināšanai* nosaka P&A darbības atbilstības un novērtēšanas prasības, projekta dokumentācijas prasības, P&A izdevumu uzskaites kārtību, kā arī to atbilstības un novērtēšanas prasības. 98 uzņēmumi Uzņēmumu ienākuma nodokļa deklarācijā par 2014.gadu ir norādījuši izdevumus P&A par kopējo summu 11,24 milj. eiro.

Lai sniegtu konsultatīvu palīdzību uzņēmējiem un VID, Ekonomikas ministrija ir izveidojusi Pētniecības un attīstības darbību novērtēšanas komisiju, kuras uzdevums ir nodrošināt P&A projekta dokumentācijā iekļauto darbību novērtēšanu un attiecīga rekomendējoša rakstura atzinuma sagatavošanu par projektā iekļauto darbību atbilstību P&A darbībām. Līdz 2015.gada 1.decembrim tika iesniegti 10 projektu pieteikumi, no tiem komisija ir atbalstījusi 8 projektus.

Papildus līdz 2020.gadam būs pieejams **atvieglojums par jaunajām ražošanas tehnoloģiskajām iekārtām**, nosakot, ka katras jaunas ražošanas tehnoloģiskās iekārtas iegādes vai izveidošanas vērtību taksācijas periodā palielina, reizinot to ar koeficientu “1,5”.

**2.2.ES fondu aktivitātes**

2014-2020.gada plānošanas periodā LIAA darbības programmas  "Izaugsme un nodarbinātība" 1.2.2. specifiskā atbalsta mērķa "Veicināt inovāciju ieviešanu komersantos" 1.2.2.3. pasākuma "Atbalsts IKT un netehnoloģiskām apmācībām, kā arī apmācībām, lai sekmētu investoru piesaisti" ietvaros īstenos projektu, kura mērķis ir nodrošināt atbalstu apmācībām, kas veicinās investoru piesaisti valstij.

Projekta ietvaros LIAA nodrošinās apmācības jaundibinātiem komersantiem (investoriem), kas radīs vismaz 50 jaunas darba vietas vai veiks ieguldījumus pamatlīdzekļos vismaz 3 milj. *euro* apmērā, kā arī, kas atbilst citiem Ministru kabineta noteiktajiem kritērijiem. Projekta ietvaros komersantiem ir attiecināmas apmācību kursu izmaksas (pasniedzēju darba samaksa, pasniedzēju un nodarbināto ceļa izdevumi) un izmaksas par materiāliem un pakalpojumiem, kas tieši saistītas ar apmācību kuriem. Atbalsta intensitāte veidos 45% no attiecināmajām izmaksām vidējiem komersantiem un 35% - lielajiem komersantiem. Kopējais projekta ERAF finansējums ir 2,9 miljoni *euro*. Projekta rezultātā atbalsts tiks sniegts vismaz 12 jaundibinātiem ārvalstu komersantiem un tiks apmācīti vismaz 300 darbinieki.

**2.3. Uzņēmējdarbības vides uzlabošana**

Notiek nepārtraukts darbs pie uzņēmējdarbības vides uzlabošanas Pasākumi uzņēmējdarbības vides uzlabošanai tiek īstenoti kopš 1999.gada, Ekonomikas ministrija iesaistoties plašam nozaru ministriju un uzņēmējus pārstāvošo organizāciju lokam sagatavo Uzņēmējdarbības vides uzlabošanas pasākumu plānu, kas katru gadu tiek atjaunots un apstiprināts valdībā. Kopumā kopš plāna izstrādes sākuma ieviestas 540 iniciatīvas dažādās ar uzņēmējdarbību saistītās jomās – uzņēmējdarbības uzsākšanas, būvatļauju saņemšanas un nekustamā īpašuma reģistrēšanas, nodokļu un grāmatvedības jomās, līgumsaistību izpildē. 87 pasākumi īstenoti laika posmā no 2014. līdz 2015.gadam.

Turpinot uzsāktās reformas, Ekonomikas ministrijā ir sagatavots Uzņēmējdarbības vides uzlabošanas pasākumu plāns 2016.-2018.gadam, kurā iekļauti 90 pasākumi, lai atbilstoši Deklarācijā par Ministru prezidenta Māra Kučinska vadītā Ministru kabineta iecerēto darbību un Latvijas Nacionālās attīstības plānā 2014.-2020.gadam izvirzītajiem prioritātēm sasniegtu izcilu uzņēmējdarbības vidi.

Ministru prezidenta biedrs,

ekonomikas ministrs A. Ašeradens

Vīza:

Ekonomikas ministrijas valsts sekretārs J.Stinka

2965

30.01.2017 08:50

M.Ambrēna, 67013061

madara.ambrena@em.gov.lv

1. Ekonomikas ministrija. 3.2.1.specifiskā atbalsta mērķa „Palielināt augstas pievienotās vērtības produktu un pakalpojumu eksporta proporciju” 3.2.1.2.pasākuma „Starptautiskās konkurētspējas veicināšana” Sākotnējais novērtējums. Pieejams: <https://em.gov.lv/lv/es_fondi/atbalsta_pasakumi_2014_2020/starptautiskas_konkuretspejas_veicinasana/> [↑](#footnote-ref-1)
2. Komercdarbību un lauksaimniecības pakalpojumu kooperatīvo sabiedrību darbību regulējošo normatīvo aktu izpratnē [↑](#footnote-ref-2)